|  |
| --- |

|  |
| --- |

**Anmeldelse af hjemmeundervisning**

**Hvis du ønsker at hjemmeundervise dit barn, skal du give besked til Allerød Kommunes Skole- og dagtilbudsafdeling inden undervisningen begynder.**

**Det gør du ved at udfylde nedenstående formular.**

**Den følgende tekst indeholder oplysninger omkring reglerne og praksis omkring hjemmeundervisning i Allerød Kommune.**

**Hjemmeundervisning**

I Danmark indtræder undervisningspligten den 1. august i det kalenderår, hvor barnet fylder 6 år, og ophører den 31. juli ved afslutningen af undervisningen på 9. klassetrin. Undervisningspligten ophører dog senest den 31. juli i det kalenderår, hvor barnet fylder 17 år. Undervisningspligten skal ikke nødvendigvis opfyldes i folkeskolen, men kan også på forældrenes anmodning opfyldes ved hjemmeundervisning, hvor forældrene selv sørger for undervisningen.

Reglerne omkring hjemmeundervisning er beskrevet i Bekendtgørelse af lov om friskoler og private grundskoler med videre kapitel 8.

Undervisningen behøver ikke foregå i hjemmet og kan omfatte børn fra flere hjem.

Udgifter til materialer og bøger i forbindelse med undervisningen vil være for egen regning.

**Undervisningens indhold**

Undervisningen skal stå mål med, hvad der almindeligvis kræves i folkeskolen. (Grundlovens § 76)

Det er ikke et krav, at hjemmeundervisninger skal gennemføre undervisning i alle folkeskolens fag. Der skal dog tilbydes undervisning inden for hvert af de fagområder, som folkeskolens fagkreds kan opdeles i (humanistiske, naturvidenskabelige og praktisk-musiske) Det er afgørende om hjemmeundervisningen – ud fra en helhedsvurdering – giver eleven samme muligheder for alsidig personlig udvikling og kundskabstilegnelse, som hvis de havde gået i folkeskolen.

Undervisningen bør som minimum omfatte folkeskolens fagkreds på en sådan måde, at de obligatoriske fag og emner kan genfindes i undervisningen.

Hjemmeunderviseren vælger selv form og omfang.

Det er ikke et krav at folkeskolens fag og emner direkte kan identificeres på elevernes skema med navns nævnelse. De enkelte fag og emner kan indgå i tværfaglig undervisningsforløb, projektorienteret undervisning med videre. Det må dog anses for at være et minimumskrav, at fagene dansk, regning/matematik og engelsk kan identificeres entydigt.

Hjemmeunderviseren bestemmer selv hvordan undervisningen skal tilrettelægges, og hvilke metoder og undervisningsmidler der skal anvendes.

Det er hjemmeunderviseren som vurderer hvilket klassetrin eller alderstrin, bestemte fagområder skal placeres på i skoleforløbet og med hvilken vægt de skal indgå.

Hjemmeunderviseren skal fastsætte slutmål og delmål og udarbejde en undervisningsplan. Undervisningsplanen skal redegøre for de mål som skal nås i de forskellige fag, og gøre det muligt for tilsynet at vurdere om hjemmeundervisningen lever op til lovens krav.

Hjemmeunderviseren kan fastsætte egne mål, anvende egne beskrivelser, eller gøre brug af folkeskolens Fælles mål.

**Tilsyn med undervisningen**

Der føres tilsyn i overensstemmelse med anbefalingerne i Vejledning nummer 145 af 23. juli 2001 - Vejledning om undervisningspligtens opfyldelse i friskoler og private grundskoler og tilsynet hermed.

I Allerød Kommune er det besluttet at tilsyn med undervisningen foretages af distriktsskolen. For elever med behov for specialundervisning, kan administrationen i Dagtilbud og Undervisning i samråd med skolelederen fra distriktsskolen beslutte, at tilsynet i stedet føres af skolelederen for et relevant specialtilbud.

Distriktsskolen modtager automatisk besked om, at der skal føres tilsyn, så snart du har givet meddelelse om hjemmeundervisning. Der gennemføres mindst et ordinært tilsyn årligt.

**Tilsynet føres efter Allerød Kommunes retningslinjer for tilsyn med hjemmeundervisning.**

Allerød Kommune fører, jævnfør Friskolelovens § 35, tilsyn med hjemmeundervisningen.

Der gennemføres et ordinært årligt tilsyn. Tilsynet udpeges af skolelederen på distriktsskolen.

Tilsynet gennemføres ved afholdelse af tilsynsbesøg der hvor barnet hjemmeundervises. I særlige tilfælde kan tilsynet dog – efter anmodning fra hjemmeunderviser – gennemføres ved fremmøde på distriktsskolen.

På foranledning af den tilsynsførende kan der afholdes prøver én gang om året i dansk, matematik/regning, sprogfag, historie/samfundsfag og naturvidenskabelige fag. Den der har varetaget hjemmeundervisningen leder prøverne, efter aftale med tilsynsførende. Der føres tilsyn under selve prøveafholdelsen og resultatet vurderes af tilsynsførende.

Tilsynet kan derudover indeholde:

- Overværelse af undervisningsforløbet

- Gennemgang af konkret dokumentation for undervisningen

(anvendt undervisningsmateriale, udførte opgaver, logbog over aktiviteter og lignende)

- Samtale med barnet

- Vurdering af standpunkt

- Vurdering af elevens alsidige udvikling.

Der udarbejdes et tilsynsnotat efter hvert tilsyn. Tilsynsnotatet sendes til kommentering hos hjemmeunderviser.

**Vurdering af hjemmeundervisningen**

Det vurderes – efter modtagelse af hjemmeundervisers bemærkninger til tilsynsnotatet – om hjemmeundervisningen står mål med hvad der almindeligvis kræves i folkeskolen.

**Hvis det vurderes at undervisningen ikke står mål med hvad der almindeligvis kræves i folkeskolen:**

Hjemmeunderviser orienteres om, hvor der er mangler, om at der afholdes et nyt tilsyn efter 3 måneder, og om at barnet – hvis undervisningen stadig herefter er mangelfuld – skal undervises i folkeskolen, eller en anden skole, hvor undervisningspligten kan opfyldes, jævnfør Folkeskolelovens § 33, stk. 2.

**Anmeldelse af hjemmeundervisning**

Hvis du, som forældre, ønsker at hjemmeundervise eget barn i den undervisningspligtige alder, skal du meddele det skriftligt via nedenstående blanket til Allerød Kommune, før undervisningen begynder.

Der skal udfyldes en blanket for hvert barn, der ønskes hjemmeundervist.

Nedenstående blanket udfyldes og indsendes

**Anmeldelse af hjemmeundervisning**

Skemaet udfyldes og sendes med sikker post via E-boks eller digital post via borger.dk ved brug af mailadressen: skoleogdagtilbud@alleroed.dk eller sendes i brev til

Allerød Kommune

Bjarkesvej 2

3450 Allerød

Att.: Skole og Dagtilbud

**Forældremyndighedsindehaver(e)**

Navn (e):

Adresse:

Postnr. og by:

Tlf. privat og/eller arbejde:

Mail:

**Hvilket barn skal undervises**

Barnets navn:

Barnets cpr.nr.:

Klassetrin:

Starttidspunkt:

**Hvor har barnet sidst gået i skole?**

Skolens navn:

**Hvor skal undervisningen foregå?**

Sted/adresse:

**Hvem skal undervise barnet?**

Navn:

Adresse:

Postnr. og by:

Hvilken uddannelse har underviser:

Begrundelse for hjemmeundervisning:

**Dato:**

**Forældremyndighedsindehaver(e)s underskrift(er)**